A szegedi pályaudvaron adott el egy éles fegyvert egy férfi
Vádat emelt egy férfi ellen, aki idén áprilisban Szegeden egy fegyvert adott el ismerősének.
A férfi április 10-én kora délután találkozott ismerősével, Szegeden, a Mars téren. Felajánlotta neki, hogy 4000 forintért elad neki egy német gyártmányú pisztolyt. Miután megegyeztek, és a vevő átvette a fegyvert, a buszmegállóban többször is elővette, nézegette, hol a nadrágja első, hol pedig hátsó részébe tette.

A megállóban várakozók közül többen is felfigyeltek erre, és értesítették a rendőröket. A rendőrök a két férfit a helyszín közelében igazoltatták, és őrizetbe vették.

A nyomozás során megállapították, hogy a pisztoly lőfegyvernek minősül, emiatt tartása engedélyhez kötött, amellyel egyik férfi sem rendelkezett. 
Az ügyészség a két férfi ellen lőfegyverrel visszaélés miatt emelt vádat. A két férfi többszörösen büntetett előéletű, egyikük visszaeső.
Itthon krimi Szeged büntetett előéletű buszmegálló visszaélés fegyver vádemelés